飛鴻亭
作者：賀鑄
朝代：宋

paragraphs: 禪林跨山脅，飛構鑿崚嶒。
千里寄雙睫，百憂消一登。
斯遊屬公暇，曉日東南升。
霜野明練甲，雲陰垂海鵬。
東州地陽暖，臘月川無冰。
大艑出洪口，突去如騫騰。
趺坐思方寂，桐魚聞飯僧。
生臺飽馴鴿，散上浮圖層。
矯首發長嘯，清風鼓塵膺。
寥寥紫虛路，鴻雁正憑凌。
仿像中散公，俯手朱絲繩。
粉繪久零落，爽靈呼不應。
顧余識尤寡，況復無才稱。
行且置纓笏，庵栖宗大乘。
二子勿多誚，有心何不能。